
A kvarc-coesite átalakulás nyírózónákban: numerikus modellezés termodinamikai adatok alapján

A lemeztektonika egyik fő színterén, a szubdukciós zónákban, a kőzetek deformációja és a metamorf átalakulások közötti kölcsönhatásokra hagyományos megfigyelésekkel nehéz kvantitatív kapcsolatot felépíteni, ezért fontos feladat a csatolt modellek fejlesztése. A magas nyomású szubdukciós környezet egyik fő fázisátalakulása a kvarc-coesite átalakulás, amely nagy hatással lehet a szubdukciós zónák fejlődésére.
Kutatásomban a kvarc-coesite nyírózónában való átalakulását modellezem termodinamikai adatok felhasználásával, összenyomható közegben, valamint viszkózus reológiát és izoterm állapotot feltételezve. A matematikai modellt numerikusan MATLAB programozási környezetben, véges differenciák módszerével oldom meg.
A modell igazolja, hogy a kvarc-coesite fázisátalakulás nem csak passzív betemetődés miatt, hanem deformáció hatására is végbe mehet. A modellben a deformáció hatására megjelenik egy magasabb nyomású zóna (tektonikus túlnyomás), ahol elindul a fázisátalakulás. A coesite mennyiségére az idő függvényében egy exponenciális függvény illeszthető, ami az átalakulás időbeli lecsengését írja le. A maximális nyomás a fázisátalakulás során konstans, előtte és utána viszont gyorsan növekszik.
A modellezés során paraméterteszteket is végeztem. A tolerancia- és a felbontásteszt a referencia modell pontosságát mutatja be. Emellett a leginkább meghatározó paraméternek, a deformációs sebességnek a nagyságrendi változását is teszteltem. A deformációs sebességtől erősen függ a fázisátalakulás lejátszódásához szükséges idő is. Gyorsan deformálódó nyírózónákban (≥10-12 1/s) az átalakulás geológiai időskálán szinte pillanatszerűen végbe megy, míg ≤10-13 1/s esetén az átalakuláshoz több, mint 100 000 évre is szükség lehet. Az eredmények arra utalnak, hogy gyorsan deformálódó nyírózónákban a tektonikus túlnyomás hatékonyabban indítja be a fázisátalakulást, mint a betemetődés (szubdukció).
A kvarc-coesite átalakulás jelen modelljét reológiai visszacsatolásokkal kiegészítve a modell alkalmas lehet a szubdukciós zónák összetett reológiai, szerkezetfejlődési vizsgálatára is.



